
Text rozhodnutia
Súd: Krajský súd Banská Bystrica Spisová značka: 26Sd/141/2015 Identifikačné číslo súdneho spisu: 6015200622 Dátum vydania rozhodnutia: 26. 05. 2016 Meno a priezvisko sudcu, VSÚ: Mgr. Ivana Datlová ECLI: ECLI:SK:KSBB:2016:6015200622.1 ROZSUDOK V MENE SLOVENSKEJ REPUBLIKY Krajský súd v Banskej Bystrici samosudkyňou Mgr. Ivanou Datlovou v právnej veci navrhovateľky K. A., rod. T., nar. X.H. XXXX, bytom F. č. XXX/XX, M. Q. F., proti odporkyni Sociálnej poisťovni - ústrediu so sídlom v Bratislave Ul. 29. augusta č. 8, o preskúmanie zákonnosti postupu a rozhodnutia odporkyne č. XXX XXX XXXX X z 20.januára 2015 o znížení sumy invalidného dôchodku takto r o z h o d o l : Rozhodnutie odporkyne č. XXX XXX XXXX X z 20. januára 2015 potvrdzuje. Navrhovateľke náhradu trov konania nepriznáva. o d ô v o d n e n i e : Napadnutým rozhodnutím odporkyňa znížila podľa § 73 a § 112 ods. 4 a 6 zákona č. 461/2003 Z.z. o sociálnom poistení invalidný dôchodok navrhovateľky od 10.marca 2015 na 200,40 € mesačne v súvislosti so zmenou miery poklesu jej pracovnej schopnosti z pôvodných 75% pri vzniku invalidity na aktuálnych 60 % od 15.decembra 2014. K zníženiu sumy invalidného dôchodku pristúpila odo dňa nasledujúceho po dni, ktorým uplynulo obdobie, za ktoré sa už vyšší invalidný dôchodok vyplatil. Konkretizovala spôsob výpočtu zníženej dôchodkovej dávky s tým, že vychádzala z hodnoty priemerného osobného mzdového bodu a obdobia dôchodkového poistenia navrhovateľky, ktoré bolo zistené už v čase vzniku jej invalidity a z aktuálneho percentuálneho poklesu jej pracovnej schopnosti a aktuálnej dôchodkovej hodnoty platnej v čase zmeny miery poklesu jej pracovnej schopnosti. Sumu jej invalidného dôchodku určila ako súčin uvedených činiteľov. Navrhovateľka sa voči rozhodnutiu odporkyne odvolala s tým, že jej zásadné zdravotné problémy pretrvávajú a po tuberkulóze chrbtice na viacerých miestach sa síce chorobný proces zastavil ale zanechal chronické následky. Miera jej funkčnej poruchy sa nezmenila. Trpí bolesťami pri chôdzi, státí, potí sa, je unavená a zadýchava sa. Na pojednávaní pred krajským súdom zotrvala na podanom odvolaní. Poukázala na to, že stále trpí bolesťami chrbtice, ktoré jej udierajú do nôh. Stavce chrbtice má trvalo postihnuté, má problém chodiť aj sedieť a okrem toho trpí tiež vysokým krvným tlakom a zvýšeným pulzom. Odporkyňa navrhla napadnuté rozhodnutie potvrdiť ako vecne správne. Poukázala na to, že zdravotný stav navrhovateľky bol posúdený na základe predložených odborných lekárskych nálezov a vyslovený posudkový záver bol náležite vyargumentovaný. K odborným lekárskym nálezom, ktoré navrhovateľka predložila na pojednávaní pred krajským súdom sa vyjadril tak, že nepreukazujú zmenu v jej zdravotnom stave, ktorá by mala dopad na percentuálne vyjadrenie jej zníženej pracovnej schopnosti. Krajský súd preskúmal napadnuté rozhodnutie odporkyne i konanie, ktoré mu predchádzalo v súlade s ust. § 250l ods. 1 O.s.p., vypočul účastníkov, oboznámil sa s obsahom administratívneho spisu, najmä so žiadosťou navrhovateľky o priznanie invalidného dôchodku, s lekárskymi správami posudkových lekárov pobočky i ústredia Sociálnej poisťovne, so zdravotnou dokumentáciou navrhovateľky, s prvotnými podkladmi relevantnými pre určenie výšky dôchodkovej dávky, s ostatným obsahom spisu a dospel k presvedčeniu, že napadnuté rozhodnutie bolo vydané v súlade so zákonom, preto ho podľa § 250q ods. 2 O.s.p ako vecne správne potvrdil. Podľa § 112 ods. 4 a 6 zákona č. 461/2003 Z.z. o sociálnom poistení dávka sa vypláca v nižšej sume, ak sa zmenia skutočnosti rozhodujúce na nárok na výplatu dávku a to odo dňa nasledujúceho po dni, ktorým uplynulo obdobie, za ktoré sa dávka už vyplatila. Podľa § 73 ods. 2 cit. zákona suma invalidného dôchodku poistenca, ktorý má percentuálny pokles schopnosti vykonávať zárobkovú činnosť najviac o 70 %, sa určí ako súčin percentuálneho poklesu schopnosti poistenca vykonávať zárobkovú činnosť, priemerného osobného mzdového bodu, obdobia dôchodkového poistenia získaného ku dňu vzniku nároku na invalidný dôchodok, ku ktorému sa pripočíta obdobie od vzniku nároku na invalidný dôchodok do dovŕšenia dôchodkového veku a aktuálnej dôchodkovej hodnoty. Určenie obdobia dôchodkového poistenia a osobného vymeriavacieho základu, osobného mzdového bodu, priemerného osobného mzdového bodu či aktuálnej dôchodkovej hodnoty vyplýva z ust. § 60 -64 cit. zákona. Miera poklesu schopnosti vykonávať zárobkovú činnosť v percentách sa určuje podľa druhu zdravotného postihnutia, ktoré je rozhodujúcou príčinou dlhodobo nepriaznivého zdravotného stavu a so zreteľom na závažnosť ostatných zdravotných postihnutí. Jednotlivé percentuálne miery poklesu schopnosti vykonávať zárobkovú činnosť sa nesčítavajú, ale pokles pracovnej schopnosti priznaný pre rozhodujúce zdravotné postihnutie možno zvýšiť, najviac o 10 %, ak závažnosť ostatných zdravotných postihnutí ovplyvňuje pokles schopnosti vykonávať zárobkovú činnosť, prípadne je tento dôsledkom viacerých zdravotných postihnutí, podmieňujúcich dlhodobo nepriaznivý zdravotný stav. Miera poklesu schopnosti vykonávať zárobkovú činnosť je uvedená v prílohe č. 4 (§ 71 ods. 5,6, 7 a 8 cit. zákona). Podľa prílohy č. 4 k zákonu o sociálnom poistení, kapitoly I., pol. 3.2, písm. a) možno pokles pracovnej schopnosti poistenca pre tuberkulózu iných orgánov a systémov - počas aktivity ochorenia s funkčným obmedzením stredného až ťažkého stupňa s komplikáciami (tuberkulózne spondylodiscitídy) vyjadriť v rozpätí 50-75 %. Konkrétne percento zníženej pracovnej schopnosti sa určí podľa stupňa aktivity ochorenia, obmedzenia pľúcnych funkcií a celkového stavu organizmu. Preskúmaním veci krajský súd zistil, že navrhovateľka bola uznaná invalidnou od 10.novembra 2009 na základe jej žiadosti o priznanie invalidného dôchodku z 2.novembra 2009. Jej invalidizujúcim ochorením bola tuberkulóza chrbtice v zmysle kapitoly I., pol. 3.2, písm. a) prílohy č. 4 k zákonu o sociálnom poistení a pokles jej pracovnej schopnosti bol vyjadrený 75 %. V tom čase bol u navrhovateľky zistený rozsiahly RTG nález pre špecifickú spondylodiscitídu s vytvorenými granulačnými masami šíriacimi sa paravertebrálne a prevertebrálne s následnou uhlovitou kyfózou, deformáciou a miernym zúžením spinálneho kanála, s miernou kompresiou hrudnej miechy. Bola započatá intenzívna antibiotická liečba, ktorú tolerovala. Kontrolná lekárska prehliadka bola stanovená o 2 roky, kedy bola naďalej konštatovaná jej invalidita so 75 % poklesom jej pracovnej schopnosti pre totožné invalidizujúce ochorenie. V posudku bolo v tom čase konštatované, že antibiotická liečba bola ukončená v máji 2005, CT Th - L chrbtice z novembra 2012 bol zistený stav po vyhojenej špecifickej spondylodiscitíde Th 9-10 s kosteným blokom stavcov Th 9-10 a patologickou kyfózou bez stenózy spinálneho kanála s foraminostenózami Th 8-9, Th 9-10, s pravou spondylolistézou I-II L4-5 a protrúziou disku L4-5 s foraminostenózami obojstranne. Neurochirurgom bola odporučená operácia - stabilizácia L4/5 s PLIF, ktoré v tom čase nebolo realizované. Ďalšia kontrolná lekárska prehliadka s predpokladanou zmenou miery poklesu pracovnej schopnosti navrhovateľky bola určená na november 2014. Od 10.novembra 2009 bola navrhovateľka poberateľkou invalidného dôchodku vo výške 294,20 € mesačne, ktorý jej bol priznaný rozhodnutím odporkyne z 26.novembra 2009. Na základe určenej riadnej kontrolnej lekárskej prehliadky bol v aktuálne preskúmavanom správnom konaní posudzovaný zdravotný stav navrhovateľky 20.marca 2014 posudkovým lekárom pobočky Sociálnej poisťovne so sídlom v Žiari nad Hronom. V posudku z 15.decembra 2014 vychádzal posudkový lekár okrem vlastného klinického vyšetrenia navrhovateľky z denzitometrických, neurochirurgických, neurologických, pneumologických, reumatologických interných vyšetrení, z ECHO KG vyšetrenia, z MR LS chrbtice z priebehu rokov 2013 a 2014 a za jej rozhodujúce zdravotné postihnutie naďalej označil tuberkulózu chrbtice v zmysle kapitoly I., pol. 3.2 písm. a) prílohy č. 4 k zákonu o sociálnom poistení s aktuálne priznaným 50 % poklesom jej pracovnej schopnosti. Posudkovo zohľadnil jej pridružené zdravotné ťažkosti a to esenciálnu hypertenziu, tj. ochorenie obehovej sústavy v zmysle kapitoly IX, odd. A, pol. 10, písm. b) prílohy č. 4 k zákonu o sociálnom poistení o 10 % na celkových 60 % jej zníženej pracovnej schopnosti. V posudku uviedol, že navrhovateľka bola liečená hospitalizáciou vo Vyšných Hágoch pre rozsiahly RTG nález špecifickej spondylodiscitídy antibiotikami, liečba bola ukončená v máji 2010. Podľa posledného MR vyšetrenia LS chrbtice ako i predchádzajúcich zobrazujúcich vyšetrení ide naďalej o stav po vyhojenej špecifickej spondylodiscitíde s patologickou kyfózou bez stenózy spinálneho kanála... Konzultovaný neurochirurg vzhľadom k stabilizácii klinického aj morfologického nálezu operačné riešenie neindikoval, doporučil konzervatívny postup s primeranou režimovou záťažou axiálneho skeletu. V klinickom obraze pretrvávajú poruchy Th - L chrbtice. Pneumologické vyšetrenie opakovane preukázalo len hraničné zníženie VC ľahkého stupňa bez obštrukcie. Na základe uvedeného jej priznal pokles pracovnej schopnosti pre jej rozhodujúce zdravotné postihnutie na dolnej hranici možného percentuálneho rozpätia a maximálnym možným 10 % navýšením zohľadnil sprievodnú chorobnosť, najmä hypertenziu II. stupňa ESH/ESC. Konštatoval, že iná závažnejšia chorobnosť u posudzovanej aktuálne nebola zistená. Uvedené posúdenie zdravotného stavu navrhovateľky, ktoré nebolo zmenené ani po podaní jej odvolania, bolo podkladom pre vydanie napadnutého rozhodnutia. Pretože navrhovateľke nebolo na pobočke Sociálnej poisťovne vyhovené v zmysle zachovania vyššej percentuálnej miery jej zníženej pracovnej schopnosti posudzoval jej zdravotný stav v rámci odvolacieho správneho konania aj posudkový lekár ústredia Sociálnej poisťovne, pracovisko v Banskej Bystrici. V posudku z 5.mája 2015 vychádzal posudkový lekár popri vlastnom klinickom vyšetrení navrhovateľky z totožných odborných lekárskych nálezov ako prvoposudzovateľ i z doplnených neurochirurgických, laboratórnych, neurologických vyšetrení z priebehu roka 2013 a 2015 a dospel k rovnakému posudkovému záveru ako prvoposudzovateľ vo všetkých jeho častiach. V posudku uviedol, že za invalidnú bola navrhovateľka uznaná od 10.novembra 2009 so 75 % poklesom jej pracovnej schopnosti pre aktívnu tuberkulózu chrbtice s funkčných obmedzením ťažkého stupňa. Po preliečení bol pri kontrolnom vyšetrení driekovej chrbtice magnetickou rezonanciou v júli 2014 popísaný stav po vyhojenom špecifickom zápale chrbtice bez zúženia miechového kanála s foraminostenózami v oblasti 8.,9. a 10. hrudného stavca, s pravou spondylolistézou I. stupňa v oblasti 4. a 5. driekového stavca a obojstrannou istmickou spondylózou 3. a 4. stavca a jednostrannou spondylózou 5. driekového stavca vpravo. Neurochirurg konštatoval stabilizáciu klinického aj morfologického nálezu, preto naďalej odporučil len konzervatívny postup v liečbe. Odbornými nálezmi bola v klinickom neurologickom obraze popísaná porucha statiky a dynamiky hrudnej a driekovej chrbtice ťažšieho stupňa s intermitentnými prejavmi koreňového dráždenia L5 - S1 vľavo, čo by zodpovedalo 50 % poklesu jej pracovnej schopnosti pri ťažkej poruche statiky a dynamiky chrbtice s recidivujúcimi prejavmi dráždenia nervov a svalov, s výraznou poruchou svalového korzetu. Uvedené bolo navýšené o 10 % pre vysoký krvný tlak, ktorý je aktuálne na liečbe dobre ovplyvnený, kompenzovaný. Po oboznámení sa so zdravotnou dokumentáciou navrhovateľky a lekárskymi správami posudkových lekárov pobočky i ústredia Sociálnej poisťovne dospel krajský súd k presvedčeniu, že záver o aktuálnom poklese pracovnej schopnosti navrhovateľky prijali posudkoví lekári na podklade potrebných odborných lekárskych nálezov, ktoré zobrali do úvahy komplexne a bez rozporov. Ich posudkové stanoviská boli podrobne, vecne a logicky zdôvodnené v súlade s aktuálne zistenými a objektivizovanými zdravotnými ťažkosťami navrhovateľky, posudkovými a zákonnými kritériami a v rámci možností daných platnou právnou úpravou. Krajský súd nezistil žiadnu takú skutočnosť, ktorá by závery posudkových lekárov spochybnila, preto si ich osvojil a pri posudzovaní vecnej správnosti napadnutého rozhodnutia z nich vychádzal. Na základe vyššie uvedeného krajský súd konštatoval, že konanie odporkyne, ktoré predchádzalo vydaniu napadnutého rozhodnutia bolo realizované v súlade so zákonom a zákonné a vecne správne bolo i napadnuté rozhodnutie. Správny orgán postupoval správne, keď v rámci riadne určenej kontrolnej lekárskej prehliadky posudzoval aktuálny stav zdravotných ťažkostí navrhovateľky a jeho vplyv na jej pracovnú schopnosť, pretože pri jej rozhodujúcom zdravotnom postihnutí sa po aplikovanej liečbe predpokladalo zlepšenie jej zdravotného stavu. Správne vychádzal z posudku posudkového lekára pobočky Sociálnej poisťovne, ktorý bol vo svojom obsahu potvrdený aj posudkovým lekárom ústredia, pretože oni sú podľa § 153 ods. 5 zákona o sociálnom poistení výlučnými kompetentnými subjektami na posudzovanie zdravotného stavu poistencov pre účely ich prípadnej invalidizácie. Pri objektívne zistených zdravotných ťažkostiach navrhovateľky považoval správne za jej rozhodujúce zdravotné postihnutie naďalej tuberkulózu chrbtice v zmysle kapitoly I., pol. 3.2, písm. a) prílohy č. 4 k zákonu o sociálnom poistení, u ktorého však v priebehu času pod vplyvom liečby došlo k objektívne preukázanému zlepšeniu zdravotného stavu v tom zmysle, že ochorenie sa stabilizovalo, už nie je aktívne, nebolo preukázané obmedzenie pľúcnych funkcií a pre zostávajúce následky v zmysle poruchy funkcie pohybovo-oporného aparátu ťažšieho stupňa bol pokles jej pracovnej schopnosti správne vyjadrený na dolnej hranici možného percentuálneho rozpätia. Ani pri vyhodnocovaní poklesu jej pracovnej schopnosti podľa posudkových a zákonných kritérií pre ochorenie podporného a pohybového aparátu pre degeneratívne zmeny na chrbtici a medzistavcových platničkách s trvalým ťažkým postihnutím funkcie a často recidivujúcimi, dlho trvajúcimi prejavmi dráždenia nervov a svalov, s ťažkou poruchou statiky a dynamiky chrbtice a výraznou poruchou svalového korzetu by vyšší percentuálny pokles jej pracovnej schopnosti do úvahy neprichádzal (40-50 %). Správne posudkovo zohľadnil aj pridružené zdravotné ťažkosti navrhovateľky a to najmä vysoký krvný tlak v II. štádiu ESH/ESC, pretože sa taktiež podieľal na znížení jej pracovnej schopnosti. Celkovú percentuálnu mieru jej zníženej pracovnej schopnosti vyjadril 60 % a svoj posudkový záver náležite v súlade s posudkovými a zákonnými kritériami odôvodnil. Vyslovený posudkový záver nemohli ovplyvniť ani odborné lekárske nálezy predložené navrhovateľkou na pojednávaní pred krajským súdom, pretože nedokumentovali iný, resp. závažnejší stav jej zdravotných ťažkostí v porovnaní s tým, čo bolo posudkovými lekármi vyhodnotené. Zistená gonartróza obojstranne na úrovni II.-III. stupňa z hľadiska percentuálneho vyjadrenia zníženej pracovnej schopnosti nepresahuje priznaný percentuálny pokles jej pracovnej schopnosti pre jej rozhodujúce zdravotné postihnutie, MR vyšetrením Th chrbtice bol popísaný stacionárny obraz štrukturálnych zmien bez zistenia aktuálnych zápalových zmien, neurologickým vyšetrením bola popísaná pretrvávajúca ťažká porucha dynamiky Th - L chrbtice. Interné vyšetrenie preukázalo stav bez podstatnej zmeny oproti predchádzajúcim nálezom, naďalej bola konštatovaná hypertenzia II. stupňa. Denzitometrickým vyšetrením bola zistená normálna denzita v oblasti bedrového kĺbu, na stavcoch L1-L3 bola zistená osteopénia, čo nemá posudkový význam. Na základe takto zisteného aktuálneho stavu zdravotných ťažkostí navrhovateľky dospela odporkyňa k správnemu skutkovému zisteniu, že oproti času, keď bola uznaná invalidnou došlo k zlepšeniu jej zdravotného stavu, ktoré sa prejavilo znížením miery poklesu jej pracovnej schopnosti v porovnaní so zdravou fyzickou osobou. Uvedená zmena v rozhodujúcich skutočnostiach je zákonným predpokladom pre zníženie sumy dôchodkovej dávky v zmysle § 112 ods. 4 zákona o sociálnom poistení. Na základe uvedeného odporkyňa napadnutým rozhodnutím správne pristúpila k zníženiu sumy invalidného dôchodku navrhovateľky odo dňa nasledujúceho po dni, ktorým uplynulo obdobie, za ktoré už bol vyšší invalidný dôchodok vyplatený. Správne určila aj sumu zníženej dôchodkovej dávky, keď vychádzala z obdobia dôchodkového poistenia a z priemerného osobného mzdového bodu, ktorý bol zistený už v čase vzniku jej invalidity, z aktuálneho percentuálneho poklesu jej pracovnej schopnosti a z aktuálnej dôchodkovej hodnoty, ktorá bola platná v čase zmeny miery poklesu jej pracovnej schopnosti a určená zákonom. Správne určila sumu zníženej dôchodkovej dávky ako súčin uvedených činiteľov. V podrobnostiach krajský súd poukazuje na konkrétny výpočet zníženej dôchodkovej dávky, ktorý bol obsahom odôvodnenia napadnutého rozhodnutia, pretože bol realizovaný v súlade so zákonom, na základe správne aplikovaných relevantných činiteľov a správnym matematickým postupom. Navrhovateľka výšku zníženej dôchodkovej dávky nenamietala. Náhradu trov konania navrhovateľovi nepriznal, pretože v konaní pred súdom nebol úspešný podľa § 250k ods. 1 O.s.p. za použitia ust. § 250l ods. 2 O.s.p. Poučenie: Proti tomuto rozsudku je možné podať odvolanie v lehote 15 dní od jeho doručenia. Odvolanie sa podáva písomne, v dvoch vyhotoveniach prostredníctvom krajského súdu na Najvyšší súd SR. V odvolaní je potrebné popri všeobecných náležitostiach / § 42 ods. 3 O. s. p. / uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

